—

Siekiant įtraukti tris naujas veisles ir išplėsti apsaugą įtraukiant ruduosius ryžius, toliau nurodyta pastraipa iš produkto specifikacijos skyriausProdukto aprašymas (B skyriaus) ir bendrojo dokumento (3.2 punkto): „Oryza sativa L. rūšies „Bahía“, „Tebre“, „Gleva“, „Fonsa“, „Bomba“ ir „Montsianell“ veislių baltieji ryžiai, atitinkantys aukščiausios („Extra“) klasės prekybos standartą.“ keičiama taip: „Oryza sativa L. rūšies „Bahía“, „Tebre“, „Gleva“, „Fonsa“, „Bomba“, „Montsianell“, „JSendra“, „Guara“ ir „Olesa“ veislių baltieji ir rudieji ryžiai, auginami taikant įprastinius arba ekologinius ūkininkavimo būdus (arba kitas valdžios pripažintas tvarios gamybos sistemas). Baltieji ryžiai turi atitikti aukščiausios („Extra“) klasės prekybos standartą, o rudieji ryžiai (t. y. „lukštenti ryžiai“) turi atitikti vienintelį taikomą rudųjų ryžių prekybos standartą.“ Įtraukus šias tris naujas ryžių veisles, reikėjo pakoreguoti ir kitas Produkto aprašymo skyrių dalis (produkto specifikacijos B skyrių ir bendrojo dokumento 3.2 punktą). Šis tekstas: „Veislės „Bahía“, „Tebre“, „Fonsa“, „Montsianell“ ir „Gleva“ pasižymi labai panašiomis savybėmis. Nors jų auginimo būdas gali šiek tiek skirtis, didelių galutinio produkto skirtumų nėra.“ keičiamas taip: „Visos šios veislės, kurioms taikoma SKVN, priklauso „japonica“ porūšiui. Praktiškai jos visos („Bahía“, „Tebre“, „Fonsa“, „Montsianell“, „Gleva“, „JSendra“ ir „Guara“) pasižymi labai panašiomis savybėmis. Nors jų auginimo būdas gali šiek tiek skirtis, didelių galutinio produkto skirtumų nėra.“ Šis tekstas: „Nors „Bomba“ veislė nuo kitų skiriasi ir auginimo būdu, ir pačiais ryžiais, ji įtraukta į produkto specifikaciją dėl savo kokybės ir dėl to, kad yra tradiciškai auginama Ebro deltos regione.“ keičiamas taip: „Nors „Bomba“ veislė nuo kitų skiriasi ir auginimo būdu, ir pačiais ryžiais, ji įtraukta į produkto specifikaciją dėl savo kokybės ir dėl to, kad yra tradiciškai auginama Ebro deltos regione. Nevirtų „Olesa“ veislės ryžių grūdų išvaizda labai skiriasi nuo kitų veislių, kurioms taikoma SKVN, ryžių grūdų išvaizdos, tačiau gaminant šios veislės, kuri taip pat kilusi iš nurodytos geografinės vietovės, ryžius gaunami panašūs rezultatai, kaip ir gaminant „Bomba“ veislės ryžius.“ Šis tekstas: „Šių veislių ryžių grūdo centre yra didelė krakmolo koncentracija, dėl kurios grūdas yra kreidos baltumo, ispaniškai apibūdinamas kaip „perlado“, t. y. „perlinis“. Dėl šios krakmolo koncentracijos verdami ryžiai sugeria kitų pagal receptą naudojamų sudedamųjų dalių aromatą ir įgauna jų spalvą.“ keičiamas taip: „Šių veislių ryžiuose yra pakankamai daug amilozės, kad verdami jie tinkamai sugertų kitų pagal receptą naudojamų sudedamųjų dalių aromatą ir įgautų jų spalvą.“ Šis tekstas: „Visų šių veislių ryžiai žinomi dėl to, kad jie išverda tolygiai, ir dėl to, kad ryžių grūdai yra vienodo dydžio. Jie puikiai tinka regiono vietiniams ryžių patiekalams gaminti, nes, skirtingai nei kitos rūšys, pavyzdžiui, ilgagrūdžiai ryžiai, sugeria daug gaminamo patiekalo aromato.“ keičiamas taip: „Visi šie ryžiai žinomi dėl to, kad jie išverda tolygiai, ir dėl vienodo virto grūdo dydžio. Jie puikiai tinka regiono vietiniams ryžių patiekalams gaminti, nes, skirtingai nei kitos rūšys, pavyzdžiui, dauguma ilgagrūdžių ryžių veislių, sugeria daug gaminamo patiekalo aromato. Nors „Olesa“ yra ilgagrūdžių ryžių veislė, naudojant šios veislės ryžius valgiui gaminti gaunami panašūs rezultatai, kaip ir naudojant kitų veislių, kurioms taikoma SKVN, ryžius.“ Įtraukus ruduosius ryžius, kuriems, kaip paaiškinta Produkto aprašyme (produkto specifikacijos B1 skyriuje – Produkto apibrėžtis – ir bendrojo dokumento 3.2 punkte), taikomas kitas prekybos standartas, todėl taip pat reikėjo pakoreguoti šią Produkto aprašymo skyrių (produkto specifikacijos B skyriaus ir bendrojo dokumento 3.2 punkto) pastraipą: „Visų prekybai tiekiamų veislių su SKVN „Arroz del Delta del Ebro“ ryžiai turi atitikti aukščiausios („Extra“) klasės prekybos standartą, o ryžių grūdai turi būti sveiki, be grybelio, puvinio, vabzdžių, parazitų ar pašalinių kvapų ir (arba) skonių.“ Ji keičiama taip: „Visų prekybai tiekiamų veislių su SKVN „Arroz del Delta del Ebro“ ryžiai turi atitikti atitinkamą prekybos standartą, o ryžių grūdai turi būti sveiki, be grybelio, puvinio, vabzdžių, parazitų ar pašalinių kvapų ir (arba) skonių.“ Rudųjų ryžių įtraukimo priežastys: Iš rudųjų ryžių (taip pat vadinamų „krovininiais“ arba „lukštentais“ ryžiais) gaminami baltieji ryžiai – iki šiol vienintelė SKVN saugoma rūšis. Rudieji ryžiai yra subrendę ryžių grūdai, nuo kurių pašalintos luobelės arba lukštai, paliekant sėlenų sluoksnį, kuris suteikia ryžiams jų spalvą. Sprendimas įtraukti ruduosius ryžius prie tų ryžių rūšių, kurioms taikoma SKVN „Arroz del Delta del Ebro“, buvo priimtas siekiant prisitaikyti prie besikeičiančių vartotojų įpročių, nes šios rūšies produktų paklausa didėja. Naujų ryžių veislių įtraukimo priežastys: Kartu su jau saugomomis veislėmis („Bahía“, „Tebre“, „Fonsa“, „Bomba“, „Montsianell“ ir „Gleva“) naujai pridėtosios („JSendra“, „Guara“ ir „Olesa“) yra ryžių veislės, kurios geriausiai geba prisitaikyti prie Ebro deltos pelkynų sąlygų. Šių naujų veislių virti ryžiai pasižymi tomis pačiomis savybėmis kaip ir veislių, kurioms jau taikoma SKVN, ryžiai, o jos visos – senosios ir naujosios – priklauso japonica porūšiui. „JSendra“ – veislė, kuri dėl augalų aukščio yra gerai prisitaikiusi prie aplinkos ir vyraujančių oro sąlygų, ypač vėjo. Ji yra labai atspari grūdų išbyrėjimui, išgulimui ir Pyricularia oryzae grybelio sukeltai ligai. Kaip viena iš vėliausiai (pirmoje gegužės mėn. pusėje) sėjamų veislių, ji pasižymi labiausiai prisitaikančiomis prie klimato kaitos savybėmis. Jai būdingos labai panašios į veislių, kurioms šiuo metu taikoma SKVN, savybės. Veislė „Guara“ taip pat tinkama šiai aplinkai ir vyraujančioms oro sąlygoms. Tai viena iš veislių, kurios geriausiai prisitaiko prie smėlingo dirvožemio. Jai būdingos labai panašios į veislių, kurioms šiuo metu taikoma SKVN, savybės. Veislė „Olesa“ kilusi iš Ebro deltos ir puikiai tinka vietos aplinkai. Ją, kaip veislę, pasižyminčią trumpu augimo laikotarpiu, galima auginti tvariai, naudojant mažiau gamtos išteklių ir taikant aplinką tausojančią ūkininkavimo praktiką. Ši veislė labai atspari grybelinėms infekcijoms ir išgulimui, todėl puikiai prisitaiko prie vietos klimato. Jai būdingos labai panašios į veislių, kurioms šiuo metu taikoma SKVN, kulinarinės savybės. Pasitelkus Žemės ūkio maisto produktų ir technologijos instituto Ebro eksperimentinę stotį, tiek privačiajame, tiek viešajame sektoriuje tiriama, kaip skirtingos ryžių veislės prisitaiko prie skirtingų dirvožemio tipų. Šiame sektoriuje taip pat puikiai suvokiama didelė šios vietovės ekologinė vertė ir ja rūpinamasi: pusiausvyros tarp šios vietovės gamtos paveldo gausos ir jo socialinės bei ekonominės vertės išlaikymas visada buvo vienas iš svarbiausių prioritetų. Ebro deltoje auginami ryžiai yra pavyzdys, kaip XIX a. pabaigoje įsitvirtinusi žemės ūkio kultūra gali reikšmingai prisidėti prie didelės šios vietovės gamtinės vertės. Todėl tęsiamas darbas ir moksliniai tyrimai, siekiant nustatyti tvaresnes pasėlių veisles, pasižyminčias tomis pačiomis savybėmis, kuriomis išsiskiria esamos veislės, ir galinčias prisitaikyti prie ypatingų Ebro deltos sąlygų. Siūlomos įtraukti veislės pasižymi: a) didesniu atsparumu grybelinėms ligoms, ypač Pyricularia oryzaetodėl sumažėja fungicidų poreikis; b) didesniu atsparumu dirvožemio druskingumui; c) geru prisitaikymu prie smėlėto dirvožemio, ypač veislė „Guara“; d) lengvesniu prisitaikymu prie klimato kaitos sukeltų pokyčių; e) agronominiu ir aplinkosauginiu suderinamumu nurodytoje vietovėje. Naujos veislės buvo įtrauktos į Produkto aprašymo skyrių (produkto specifikacijos B skyriaus ir bendrojo dokumento 3.2 punkto) lenteles, kuriose išvardytos ryžių savybės.